ศูนย์โควิค-19 เปิดข้อมูลพบผู้ป่วยเพิ่มวันนี้ 107 ราย จำนวนนี้ 2 รายเป็นแพทย์ติดจากผู้ป่วยไม่ยอมแจ้งข้อมูลเสี่ยง วอนประชาชนให้ข้อมูลละเอียดไม่ปิดบัง
ศูนย์โควิค-19 เปิดข้อมูลพบผู้ป่วยเพิ่มวันนี้ 107 ราย จำนวนนี้ 2 รายเป็นแพทย์ติดจากผู้ป่วยไม่ยอมแจ้งข้อมูลเสี่ยง วอนประชาชนให้ข้อมูลละเอียดไม่ปิดบัง     นพ.ทวีสิน วิษณุโยธิน โฆษกกระทรวงสาธารณสุข กล่าวในการแถลงข่าวสถานการณ์โรค COVID-19 ประจำวันว่า วันนี้ไทยพบผู้ป่วยเพิ่ม 107 ราย ยังคงแบ่งเป็น 3 กลุ่ม คือ กลุ่มแรก 27 ราย เป็นผู้มีประวัติไปยังสถานที่แพร่โรคที่เกิดผู้ป่วยกลุ่มก้อนเดิม โดยติดจากสนามมวย 4 ราย ติดจากสถานบันเทิง 5 ราย และเป็นผู้สัมผัสใกล้ชิดกับผู้ป่วยกลุ่มก้อนเดิม 14 ราย ส่วนอีก 4 ราย เป็นผู้ติดจากผู้ป่วยกลุ่มก้อนที่ไปร่วมพิธีทางศาสนาที่ประเทศมาเลเซีย กลุ่มที่ 2 เป็นผู้ป่วยรายใหม่ที่ไม่เกี่ยวกับกลุ่มก้อนเดิม 13 ราย เป็นทั้งคนไทยและคนต่างชาติที่มีประวัติเดินทาง กลุ่มที่ 3 จำนวน 67 ราย ยืนยันผลตรวจเป็นผู้ป่วยแต่ยังอยู่ระหว่างการสอบสวนโรค ทั้งนี้ผู้ป่วยใหม่วันนี้ 2 ราย เป็นแพทย์ ที่รักษาผู้ป่วยซึ่งผู้ป่วยไม่ยอมแจ้งประวัติเสี่ยง จึงขอความร่วมมือประชาชนหากป่วยมีเกณฑ์เสี่ยงรับเชื้อขอให้รีบพบแพทย์ โดยขอให้คำนึงความปลอดภัยกับแพทย์พยาบาล ด้วยการให้ข้อมูลอย่างละเอียด ไม่ปิดบังข้อมูล เพราะการที่แพทย์และบุคลากรต้องติดเชื้อจากการรักษาท่านที่ป่วยแต่ไม่ยอมบอก จะส่งผลกระทบอย่างมากต่อการรักษาผู้ป่วยคนอื่น และจะส่งผลเป็นลูกโซ่ต่อระบบสาธารณสุขทั้งหมดสรุปขณะนี้ไทยมีผู้ป่วยโรค COVID-19 สะสมรวมทั้งสิ้น 934 ราย หายไร้เชื้อกลับบ้านได้เพิ่ม 11 ราย รวมเป็นผู้รักษาหายสะสม 70 ราย ขณะนี้ยังเหลือรักษาตัวที่โรงพยาบาลอีก 859 ราย อาการหนักคงที่ 4 ราย ทุกรายยังใส่เครื่องช่วยหายใจและเฝ้าระวังอาการใกล้ชิด เสียชีวิตรวม 4 ราย